**Biztonság, bent és kint.**

Biztonság, az első és legfontosabb, amit szem előtt kell tartanunk, a saját, a lovunk és a környezetünk biztonsága. Ne kezdjünk bele olyan dologba, amelyikben veszélyt érzünk, keressünk rá inkább már megoldást.

Melyek azok a helyek, helyzetek amikor különösen oda kell figyelnünk a biztonságra?

1, Istállófolyosó, lókikötő. Ahol az ott felejtett takarító eszközök, szerszámok balesetet okozhatnak. Ezenkívül figyeljünk arra is, hogy ne vezessük lovunkat közel, olyan lóhoz amelyiket nem ismeri, nehogy egy esetleges rúgás vagy harapás áldozatául essünk. Idegen, félős ló esetében, legyünk óvatosak pucoláskor és nyergeléskor, mivel nem tudhatjuk, hogyan fogadja közeledésünket. Vigyázzunk, hogy szerszámozáskor sose hagyjuk lógni a már felkantározott lovon a szárat. Mert ha belelép, sérülést okozhat magának, és el is szakíthatja.

2, Lovaspálálya. Lovardai szabályoktól függetlenül, midig figyeljünk a többi lovasra. Belovagláskor, illetve lovaglás közben, ne zavarjuk meg szükségtelenül társainkat, és ügyeljünk a biztonságos távolságok megtartására. Nehezen kezelhető ló esetén inkább egyedül lovagoljunk. Felszállás előtt bizonyosodjunk meg arról, hogy semmilyen éles, kemény, kiálló tárgy nincs a pályán.

3, Lószállító. A lovakat mindig kamásliban vezessük a lószállítóra, ezzel védve a lábaikat. Egy utánfutó, vagy kamion mindig rejthet veszélyeket. Alaposan vizsgáljuk meg nincsenek e benne kiálló alkatrészek amelyek megsebesíthetik a lovat. Felvezetéskor gondoskodjunk arról, hogy lovunk ne léphessen a rámpa mellé, nehogy lehorzsolja a lábát. Amikor már fent van, akkor pedig sose hagyjuk kikötve, ha még nem zártuk be mögötte az utánfutót. Mivel ha megijed és ki akar törni, elszakíthatja a kötőféket és elszabadulhat, vagy megütheti magát.

4, Állatorvosi vizsgálat, körmölés, egyedi esetek, nehezen kezelhető lovak. Gyakori eset, hogy egy ló nem tűri nyugodtan a vizsgálatokat, vagy a patkolást. Ilyenkor mindig kérjünk szakképzett segítséget, hogy a ló félelméből adódó reakciók nehogy balesetet okozzanak. Példa erre, ha a ló előtt állunk mikor oltást kap és ő megijed, ránk lép, vagy feldönt minket.

5, Felszerelés. Mindig, viseljünk kobakot, biztonságos lábbelit, és kényelmes, évszaknak megfelelő ruházatot. Nem az a fontos, hogy milyen színű, hanem, hogy praktikus legyen és jó minőségű. Lovunk felszerelése, pedig mindig legyen karbantartva, ápolva, hogy ne okozzon sem fájdalmat a lónak, sem balesetet egy esetleges szakadás miatt.

6, Tereplovaglás. Ha nem tudjuk még kontrolálni lovunkat minden jár módban, egy lovagló pályán belül, akkor ne menjünk vele terepre. Hiszen idegen környezetben, új ingerek között a ló mindig ijedősebb, kevésbé figyelmes lehet. Magunkat, lovunkat és a többi lovast is veszélybe sodorhatjuk. Javasolt mindig kísérővel menni, hogy baleset esetén tudjunk egymásnak segíteni.

Tereplovaglás során még fokozottabban kell figyelnünk a biztonságunkra ,mint lovardán belül, hiszen rengeteg, a ló számára ijesztő dolog zavarhatja meg utunkat. Viseljünk kobakot és gerinc védőt, lovaglásra alkalmas lábbelit és biztonságos, jó minőségű ló felszerelést használjunk. A lóháton történő kilovaglást megalapozhatjuk azzal, hogy kezdetben vezetőszáron, lovunk mellett sétálva megyünk. Amikor már magabiztosan tudjuk végrehajtani a földi munka játékait a lovardán belül, gyakorolhatjuk azokat a lovardán kívül is. Első alkalmakkor a jutalom legelő időt töltsük kint, egy olyan helyen ahonnan látótávolságon belül van még a lovarda. Később elmehetünk egyre messzebb és folytathatjuk a játékok gyakorlását ismeretlen helyeken. Amikor a ló mellett sétálva megyünk terepre, a ló nagyobb biztonságba érzi magát. Néhány alkalom elteltével, ha már azt tapasztaljuk, hogy lovunk kevésbé fél, mint első időben, nyeregben is kilovagolhatunk. A ló hátáról ugyanúgy követnünk kell a fokozatosság elvét. Kezdetben csak kis időre menni, lassú jár módban, így fokozva ezt alkalomról alkalomra. Ha lovunk feszülté válik szálljunk le, nyugtassuk meg és csak azután folytassuk utunkat ha már ló és lovas is megnyugodott. Ismeretlen környezetben nagyobb bizalom szükséges a ló részéről. Zsákmány állat révén számára az első mindig a menekülés lesz. Tiszteletben kell ezt tartanunk és ekként reagálnunk. Tartsunk néha pihenőt, hogy lovunk legelhessen, megnyugodhasson, és jól érezhesse magát.

Fáyköd Petra